CELEX: 62014TN0383
Language: mt
Date: 2014-05-30 00:00:00
Title: Kawża T-383/14: Rikors ippreżentat fit- 30 ta’ Mejju 2014 – Europower vs Il-Kummissjoni

21.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 235/31
            
         Rikors ippreżentat fit-30 ta’ Mejju 2014 – Europower vs Il-Kummissjoni
   (Kawża T-383/14)
   2014/C 235/42
   Lingwa tal-kawża: it-Taljan
   
      Partijiet
   
   
      Rikorrenti: Europower (Milano, l-Italja) (rappreżentanti: G. Cocco u L. Salomoni, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-deċiżjoni li tiċħad l-offerta ta’ Europower S.p.A. fis-sejħa għall-offerti dwar il-kostruzzjoni ta’ impjant tal-enerġija bi tliet sistemi li jaħdem b’turbina tal-gass u l-manutenzjoni assoċjata miegħu b’vantaġġ għal offerent ieħor;
            
         
               —
            
            
               tannulla d-deċiżjoni dwar il-karatteristiċi u l-benefiċċji tal-offerent magħżul;
            
         
               —
            
            
               tannulla d-deċiżjoni li tirrifjuta li tipprovdi kopja tad-dokumenti mitluba mir-rikorrenti f’rikors tas-7 ta’ April 2014 u kwalunkwe ordnijiet li huma konsegwentement neċessarji għall-provvista tad-dokumenti;
            
         
               —
            
            
               tannulla r-rifjut addizzjonali għall-provvista tal-aċċess, maħruġ wara r-rikors konfermatorju;
            
         
               —
            
            
               tannulla kull miżura konsegwenti, maħsuba, konnessa jew saħansitra mhux magħrufa u, b’mod partikolari r-rapporti ta’ evalwazzjoni tal-offerta, kwalunkwe kuntratt eventwali stipulat mal-offerent rebbieħ, il-verifika ta’ jekk l-offerent rebbieħ issodisfax ir-rekwiżiti ddikjarati, kull miżura mhux magħrufa, salv, il-kompletezza tal-motivi taħt l-Artikolu 48(2) tar-Regoli tal-Proċedura tal-Qorti Ġenerali.
            
         Sussidjarjament:
   
               —
            
            
               tannulla parzjalment is-sejħa għal offerti;
            
         
               —
            
            
               tannulla parzjalment l-anness amministrattiv tas-sejħa għal offerti;
            
         
               —
            
            
               Fl-aħħar nett, tikkundanna lill-Kummissjoni għall-ħlas ta’ kumpens għad-danni kkawżati, kif stabbilit fil-mori tal-kawża.
            
         
      Motivi u argumenti prinċipali
   
   Dan l-appell qed jiġi ppreżentat kontra d-deċiżjoni li ċaħdet l-offerta tar-rikorrenti fl-istess proċedura ta’ sejħa għal offerti li kienet ukoll is-suġġett tal-Kawża T-355/14 STC SpA vs Il-Kummissjoni.
   Insostenn tar-rikors tagħha, ir-rikorrenti tinvoka ħames motivi:
   
                
            
            
               L-ewwel motiv huwa bbażat fuq ksur tal-forom proċedurali sostanzjali, ksur tal-prinċipju tal-ugwaljanza fit-trattament tal-Artikolu 148 tar-Regolament Nru 1268/2012; ksur tal-Artikolu 113 tar-Regolament Nru 966/2012 u ksur tar-regoli proċedurali tas-sejħa għal offerti, kif ukoll, f’dan il-każ ta’ użu ħażin ta’ poter.
               
                           —
                        
                        
                           Ir-rikorrenti ssostni f’dak ir-rigward li, sabiex setgħet tipparteċipa fil-proċedura tas-sejħa għal offerti kien meħtieġ li jiġu sodisfatti r-rekwiżiti fir-rigward tal-kapaċità teknika msemmija fil-punt II.2.3. li kienet timponi rekwiżit, taħt piena ta’ esklużjoni, fuq l-offerenti direttament, għall-bini komplut ta’ mill-inqas żewġ impjanti għall-koġenerazzjoni tal-elettriċità b’kapaċità ta’ mill-inqas 8 MW. L-offerent rebbieħ kellu jkun eskluż peress li ma kienx jissodisfa dawk ir-rekwiżiti minimi stabbiliti fir-regoli ta’ proċedura tas-sejħa għal offerti.
                        
                     
         
                
            
            
               It-tieni motiv, huwa bbażat fuq ksur tal-Artikolu 149 tar-Regolament Nru 1268/2012; ksur tal-Artikolu Nru 113 tar-Regolament Nru 966/2012; ksur tad-Direttiva 2004/18/KE (premessa 39 tal-preambolu tagħha); kif ukoll, f’dan il-każ, ta’ użu ħażin ta’ poter.
               
                           —
                        
                        
                           Ir-rikorrenti ssostni f’dan ir-rigward li l-evalwazzjoni u l-għoti tal-kuntratt huma illegali sa fejn l-offerent rebbieħ ma kienx intitolat għall-punteġġ li ngħata, peress li l-evalwazzjoni tal-offerta teknika, abbażi tal-kriterji stabbiliti mill-Kummissjoni, għandha tkun ibbażata fuq ir-rendiment effettiv tal-impjant u mhux fuq dikjarazzjoni unilaterali tal-offerent. Konsegwentement, kien hemm ksur tat-trasparenza u tat-trattament ugwali fir-rigward tal-proċedura tas-sejħa għall-offerti.
                        
                     
         
                
            
            
               It-tielet motiv, huwa bbażat fuq ksur tal-Artikolu 112 tar-Regolament Nru 966/2012; ksur tal-prinċipju tas-segretezza tas-sejħiet għal offerti msemmija fl-Artikolu 111 tar-Regolament Nru 966/2012; ksur tal-Artikoli 157 u 159 tar-Regolament Nru 1268/2012; kif ukoll, f’dan il-każ, ta’ użu ħażin tal-poter.
               
                           —
                        
                        
                           Ir-rikorrenti ssostni f’dan ir-rigward li l-proċeduri ta’ sejħa għal offerta għall-għoti ta’ kuntratt twettqu f’seduta waħda, billi ġew eżaminati, fl-istess ħin, dokumenti amministrattivi bil-għan ta’ ammissjoni għall-proċeduri ta’ sejħa għall-offerti, ta’ offerti tekniċi u ta’ offerti ekonomiċi. Dan il-modus operandi huwa inkompatibbli mal-prinċipju tas-segretezza tal-offerti u mal-prinċipju tas-separazzjoni tal-offerti.
                        
                     
         
                
            
            
               Ir-raba’ motiv huwa bbażat fuq ksur tal-prinċipji tal-ugwaljanza fit-trattament u t-trasparenza; ksur tal-Artikolu 15 u 298 tat-Trattat; ksur tal-Artikolu 102 tar-Regolament Nru 966/2012; ksur tal-Artikolu 6 tad-Direttiva 2004/18/KE; kif ukoll, f’dan il-każ, ta’ użu ħażin tal-poter.
               
                           —
                        
                        
                           Ir-rikorrenti ssostni f’dan ir-rigward li, wara d-deċiżjoni li rrifjutat l-offerta ppreżentata, il-Kummissjoni kkomunikat biss il-lista ta’ punteġġi mogħtija u b’mod illegali rrifjutat, sussegwentement, l-aċċess għad-dokumenti mitluba saħansitra wara l-preżentata ta’ rikors konfermatorju skont l-Artikolu 7 et seq tar-Regolament Nru 1049/2001.
                        
                     
         
                
            
            
               Il-ħames motiv huwa bbażat fuq l-ksur tal-prinċipji tal-ugwaljanza fit-trattament u tat-trasparenza; ksur tal-Artikoli 157 u 58 tar-Regolament Nru 1268/2012; kif ukoll, f’dan il-każ, ta’ użu ħażin tal-poter.
               
                           —
                        
                        
                           Ir-rikorrenti ssostni f’dan ir-rigward li, bi ksur tal-Artikolu 157 tar-Regolament Nru 1268/2012, in-nuqqas li jiġu pprovduti kopja tar-rapporti ta’ evalwazzjoni u tad-deċiżjonijiet finali tal-għoti ipprekludew lir-rikorrenti milli tieħu konjizzjoni tal-kundizzjonijiet stabbiliti fir-regoli li sar riferiment għalihom.